b"\n_START_ARTICLE_\nJos\xc3\xa9 Carlos Mart\xc3\xadnez\n_START_SECTION_\nBallar\xc3\xad\n_START_PARAGRAPH_\nVa comen\xc3\xa7ar a formar-se en dansa cl\xc3\xa0ssica i dansa cl\xc3\xa0ssica espanyola amb Pilar Molina a la seva ciutat natal. Despr\xc3\xa9s va tenir com a mestre a Jos\xc3\xa9 Ferran, a l'escola Rosella Hightower de Cannes. El 1987 va guanyar el concurs del Premi de Lausanne, cosa que li va permetre ingressar a l'Escola de Dansa de l'\xc3\x92pera de Par\xc3\xads. Ja en 1988 va comen\xc3\xa7ar a formar part del cos de ball del Ballet de l'\xc3\x92pera de Par\xc3\xads, d'on \xc3\xa9s primer ballar\xc3\xad des de 1992. En maig de 1997, sempre a la mateixa companyia, va ser nomenat ballar\xc3\xad estrella per primer cop, de cara a la representaci\xc3\xb3 de La S\xc3\xadlfide. En 2011 va dimitir de l'\xc3\x92pera per a dedicar-se a la direcci\xc3\xb3 de la Compa\xc3\xb1\xc3\xada Nacional de Danza, CND, a Madrid._NEWLINE_Com a ballar\xc3\xad ha interpretat la majoria dels grans ballets del repertori cl\xc3\xa0ssic, incloent peces com El Llac dels Cignes, Giselle, Paquita, Don Quixot, La Baiadera, La Bella Dorment, Raymonda, El Trencanous, La S\xc3\xadlfide i Romeu i Julieta. Tamb\xc3\xa9 ha ballat altres ballets considerats neocl\xc3\xa0ssics, de core\xc3\xb2grafs de cl\xc3\xa0ssic m\xc3\xa9s moderns com per exemple Frederick Ashton, George Balanchine (Joyaux, Les Quatre Temp\xc3\xa9raments, Symphonie en Ut, etc.), Kenneth MacMillan (L'Histoire de Manon), Yury Grigorovich, Serge Lifar i John Cranko. Ha ballat coreografies d'altres espanyols que treballen a Par\xc3\xads, com l'andalusa Blanca Li (Sh\xc3\xa9h\xc3\xa9razade) i el valenci\xc3\xa0 Jos\xc3\xa9 Montalvo (Le Rire de la lyre).\n_START_SECTION_\nCore\xc3\xb2graf\n_START_PARAGRAPH_\nA Par\xc3\xads ha fet de professor i core\xc3\xb2graf d'espectacles muntats per als estudiants a la mateixa escola on abans havia estat alumne, l'Escola de Dansa de l'\xc3\x92pera de Par\xc3\xads. Tamb\xc3\xa9 va muntar la seva pr\xc3\xb2pia companyia, la Jos\xc3\xa9 Martinez en Compagnie, amb qui ha fet Delibes Suite (2003, amb m\xc3\xbasica de L\xc3\xa9o Delibes), Soli-Ter (2006, de quinze minuts, compost per tres solos masculins), El Olor de la Ausencia (2007, coreografiada amb Ghyslaine Riechert i Aur\xc3\xa9lien Houette, sobre m\xc3\xbasiques populars de la Guerra Civil espanyola per a una actuaci\xc3\xb3 al Museu Picasso de M\xc3\xa0laga), Scarlatti: Pas de deux (2009, un pas de deux sobre m\xc3\xbasica de Domenico Scarlatti) i Marco Polo, The Last Mission (2010). _NEWLINE_La seva obra m\xc3\xa9s destacada \xc3\xa9s una adaptaci\xc3\xb3 del cinema a la dansa de Les Enfants du paradis de Marcel Carn\xc3\xa9, amb m\xc3\xbasica de Marc-Olivier Dupin, per a la Ballet de l'\xc3\x92pera de Par\xc3\xads, estrenada en 2008 i representada de nou a la temporada 2010-2011. Per a l'\xc3\x92pera de par\xc3\xads tamb\xc3\xa9 ha creat Mi Favorita (2002) i Scaramouche (2006).\n_START_SECTION_\nDirector de la CND\n_START_PARAGRAPH_\nCom a director de la CND no pensa de moment crear una gran ruptura amb el seu predecessor i, al contrari, proposa mantenir les seves coreografies dintre del repertori de la CND, a m\xc3\xa9s d'altres neocl\xc3\xa0ssiques que ja es consideren acad\xc3\xa8miques o b\xc3\xa0siques. Com a novetat preveu reintroduir les sabatilles de punta als seus ballarins. No vol renunciar a l'avantguardisme ni a les noves tecnologies com a part de l'escenografia i posada en escena dels espectacles.\n_START_SECTION_\nEstil\n_START_PARAGRAPH_\n\xc3\x89s un ballar\xc3\xad molt alt, fa 1 metre 89, i aix\xc3\xb2 influeix la seva manera de ballar i la percepci\xc3\xb3 del p\xc3\xbablic. \xc3\x89s molt rigor\xc3\xb3s en l'estil, a m\xc3\xa9s \xc3\xa9s elegant i t\xc3\xa9 molt bona t\xc3\xa8cnica. Per\xc3\xb2 hi afegeix molta expressivitat, cares, mim i detalls que, sense que perdi gens d'estil, t\xc3\xa8cnica ni eleg\xc3\xa0ncia, aporten un toc diferent. A Fran\xc3\xa7a tamb\xc3\xa9 destaca dels altres per la seva formaci\xc3\xb3 en flamenc i dansa espanyola, cosa que li permet un major vocabulari i elements dels quals barreja a les seves coreografies. Tamb\xc3\xa9 li agrada afegir alguns tocs d'humor."